คณะกรรมการอัยการ เห็นชอบให้นางสาวนารี ตัณฑเสถียร ดำรงตำแหน่งอัยการสูงสุด
ที่ประชุมคณะกรรมการอัยการ หรือ ก.อ. มีมติเอกฉันท์เห็นชอบให้นางสาวนารี ตัณฑเสถียร อธิบดีอัยการ สำนักงานที่ปรึกษากฎหมาย ดำรงตำแหน่งอัยการสูงสุดคนใหม่ ซึ่งถือเป็นอัยการสูงสุดผู้หญิงคนแรกอีกด้วย หลังจากนายสิงห์ชัย ทนินซ้อน อัยการสูงสุดคนปัจจุบันจะมีอายุครบ 65 ปีบริบูรณ์ ในปีงบประมาณ 2565 นี้ โดยตามกฎหมาย จะต้องพ้นจากตำแหน่งอัยการสูงสุดไปดำรงตำแหน่งอัยการอาวุโส โดยขั้นตอนต่อไป สำนักงานอัยการสูงสุด จะมีหนังสือกราบเรียนประธานวุฒิสภา เพื่อให้นำเข้าที่ประชุมวุฒิสภาพิจารณาให้ความเห็นชอบและเมื่อได้รับความเห็นชอบจากวุฒิสภาแล้ว ก็จะนำความขึ้นกราบบังคมทูล เพื่อทรงพระกรุณาโปรดเกล้าฯ ต่อไปสำหรับนางสาวนารี ตัณฑเสถียร ว่าที่อัยการสูงสุด คนที่ 17 เคยทำงานในสำนักงานคดีอาญาธนบุรี สำนักงานคดีอาญา สำนักงานอัยการสูงสุดและสำนักงานที่ปรึกษากฎหมาย  โดยทำหน้าที่ให้คำปรึกษากฎหมายแก่หน่วยงานภาครัฐ และเจรจา ตรวจร่างสัญญาภาครัฐ ปัจจุบันดำรงตำแหน่งอธิบดีอัยการ สำนักงานที่ปรึกษากฎหมาย ตลอดระยะเวลาที่ผ่านมามีผลงานโดดเด่น เช่น คดีเพชรซาอุฯ คดีฆ่าเจ้าหน้าที่การทูตซาอุฯ สัญญาเกี่ยวกับพลังงาน สัญญาเกี่ยวกับการพัฒนาพื้นที่เชิงพาณิชย์ สัญญาร่วมลงทุน สัญญาการจัดหาวัคซีนและยารักษาโรคระบาดโควิด-19 และได้รับเลือกเป็น ก.อ. ผู้ทรงคุณวุฒิ 2 สมัย